Přidal, Alojz, poslanec NR SR (2014-07-09):
Pani podpredsedníčka, ďakujem za ústretovosť. Začnem, budem to mať viac ako tri minúty, samozrejme, ale čas sú peniaze. Vážené panie poslankyne, páni poslanci, tento náš návrh zákona, ktorý podávame spoločne s kolegom Júliusom Brockom, vychádza z volebného programu Kresťanskodemokratického hnutia. Ten program je veľmi dobrý a ja by som aj doporučil poslancom SMER-u, aby si ho prečítali. Môžte ho nájsť na našej webovej stránke a tam v časti Zodpovedná a spravodlivá sociálna politika, zamestnanosť a rodina sú tri piliere našej sociálnej politiky. A ten tretí pilier znie „presadenie princípu nedeľa pre každého a ústavného zákona na ochranu manželstva ako zväzku muža a ženy“. Tú druhú polovicu tohto piliera sa nám podarilo uviesť do života 4. júna 2014 malou novelou ústavy, o 17.13 bolo to hlasovanie, a ja by som chcel poďakovať aj poslancom SMER-u, ktorí za toto zahlasovali, a verím, že dnes tiež podporia tento náš zákon. Pretože my sme vtedy sľúbili, že jednoducho budeme aj na základe ústavného zakotvenia manželstva ešte viac chrániť manželstvo, rodinu, pretože sme presvedčení, že aká rodina, taká dedina a taká je aj celá krajina. Dnes teda prichádzame s návrhom zákona, ktorým chceme posilniť v Zákonníku práce princíp Nedeľa pre každého. Chcem pripomenúť, že už Zákonník práce, ktorý platil od 1. 4. 2002, tiež chráni nedeľu, a to § 93 ods. 1, v ktorom je uvedené, že „zamestnávateľ je povinný rozvrhnúť pracovný čas tak, aby zamestnanec mal raz za týždeň dva po sebe nasledujúce dni nepretržitého odpočinku, ktoré musia pripadať na sobotu a nedeľu alebo na nedeľu a pondelok“. Teda v oboch prípadoch je tam nedeľa. Potom tie ďalšie odseky tohto paragrafu následne upravujú povinnosti zamestnávateľa vo vzťahu k nepretržitému odpočinku zamestnanca, respektíve § 94 v ods. 1 až 4 uvádza kedy, v akých prípadoch, za akých podmienok možno v dňoch pracovného pokoja, vo sviatok zamestnancovi prácu nariadiť. A zákonom č. 200/2008, to bolo z 15. mája 2008 a do platnosti vstúpil 12. 6. 2008, Národná rada Slovenskej republiky doplnila § 94 Zákonníka práce o odsek 5 tak, ako to tu už pán kolega Brocka spomínal, že z tých 15 sviatkov, ktoré máme, v dňoch 1. januára, vo Veľkonočnú nedeľu, 24. decembra, ale tam len od 12. hodiny a 25. decembra nemožno zamestnancovi nariadiť ani s ním dohodnúť, ani s ním dohodnúť prácu, ktorá je predaj konečnému spotrebiteľovi vrátane prác s tým súvisiacich, takzvaný maloobchodný predaj, s výnimkou maloobchodného predaja na čerpacích staniciach s palivami a mazivami, výdaju liekov v lekárňach, maloobchodný predaj na letiskách, v prístavoch, v ostatných zariadeniach verejnej hromadnej dopravy, v nemocniciach, predaj cestovných lístkov a predaj suvenírov. Neviem, či je tu už pán kolega Podmanický, ale chcel by som mu na tomto mieste poďakovať, a nielen jemu, ale aj vtedajším poslancom Národnej rady, bola to Marta Damborská a Ľudmila Mušková, ktorí dali tento návrh novely Zákonníka práce, a vtedy zo 127 prítomných poslancov podporilo tento ich návrh 115. Bohužiaľ, vtedy o tri hlasy neprešiel pozmeňujúci návrh poslanca Mikloška, v ktorom navrhoval rozšírenie § 94 ods. 5 i o Druhý sviatok vianočný. (Prerušenie vystúpenia predsedajúcou.)